KIRJALLINEN KYSYMYS P-1645/99

esittäjä(t): Alexander de Roo (Verts/ALE) komissiolle

(13. syyskuuta 1999)

Aihe: Lintudirektiivin noudattaminen lietekaatopaikka Uitdamin lähellä (Alankomaat)

Onko komissio tietoinen, että Pohjois-Hollannin provinssi ja julkisten töiden ministeriö aikovat perustaa kaatopaikan toksista ruoppauslietettä varten Ijmeeriin vähän matkan päähän Uidamista?

Onko komissio tietoinen, että Ijmeer on keskeisen tärkeä suojeltujen alueiden joukossa?

Tietääkö komissio, että Alankomaiden hallitus aikoo nimetä Ijmeerin osana Ijsselmeeriä Natura 2000:n erityissuojelualueeksi?

Tietääkö komissio, että ruoppausjätekaatopaikan (läpimitta 1500 metriä) rakentaminen tähän paikkaan rikkoo luonnonvaraisia lintuja koskevaa yhteisön direktiiviä (79/409 ETY((1))), kun otetaan huomioon mahdolliset saastevuodot, jotka saattavat uhata tunnettujen pesivien ja muiden lintujen elinympäristöä? Tällaisia lintuja ovat muun muassa kalasääski, pikkujoutsen ja kapustahaikara.

Onko komissio valmis vaatimaan Alankomaiden hallitukselta, että se taivuttaa Pohjois-Hollannin provinssia ja julkisten töiden ministeriötä hylkäämään tämän suunnitelman?

Katsooko komissio, että ruoppausjätteen (luokka 4) käsittelemiseksi on kehitetty ympäristön kannalta kestäviä vaihtoehtoja, jotka ovat lähitulevaisuudessa parempia kuin kaatopaikalle vieminen?

Onko komissio valmis edistämään suoraan tai epäsuorasti vaihtoehtojen kehittämistä, kuten ruoppausjätelietteen muuttamista rakennusmateriaaliksi ja sekundaarisiksi raaka-aineiksi?

Mitä toimia komissio aikoo toteuttaa velvoittaakseen Alankomaita täyttämään luonnonvaraisia lintuja koskevan direktiivin ja Natura 2000:n vaatimukset?

(1) EYVL L 103, 25.4.1979, s. 1.

Margot Wallströmin komission puolesta antama vastaus

(18. lokakuuta 1999)

Komissio ei ole tietoinen parlamentin jäsenen mainitsemista asioista.

Komissio ei ole tietoinen siitä, että Ijmeer on keskeisen tärkeä suojeltujen alueiden joukossa. Tässä asiassa ei kuitenkaan voida soveltaa yhteisön lainsäädäntöä. Yhteisön lainsäädäntöä sovelletaan vain, jos Ijmeer täyttää luonnonvaraisten lintujen suojelusta 2 päivänä huhtikuuta 1979 annetussa neuvoston direktiivissä 79/0409/ETY ja luontotyyppien sek luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/0043/ETY(1) esitetyt perusteet.

Komissio on tietoinen siitä, että Ijmeer on tärkeä lintualue. Euroopan yhteisöjen tuomioistuin totesi 19. toukokuuta 1998 antamassaan tuomiossa, että Alankomaissa sijaitsevien tärkeiden lintualueiden kartoitusta (IBA 1994) voidaan pitää suuntaviivana nimettäessä erityissuojelualueita direktiivin 79/0409/ETY mukaisesti. Lisäksi tuomioistuin totesi, ettei Alankomaat ole nimennyt tarvittavan monta kaikkein sopivimpaa aluetta. Alankomaat ei ole edelleenkään täyttänyt velvollisuuksiaan. Tästä asiasta aloitettiin uusi EY:n perustamissopimuksen 228 artiklan (entinen 171 artikla) mukainen menettely. Vähän aikaa sitten Alankomaat ilmoitti, että alueet nimetään tämän vuoden loppupuolella. Ijmeer on mainittu Alankomaiden suunnitelmassa alueiden nimeämiseksi direktiivin 79/0409/ETY mukaisesti. Tästä ehdotuksesta on meneillään julkinen kuuleminen.

Direktiivin 92/0043/ETY 7 artiklan nojalla kyseisen direktiivin 6 artiklan 3 ja 4 kohtaa sovelletaan alueisiin, jotka kuuluvat direktiivin 79/0409/ETY soveltamisalaan. Vaikutukset on arvioitava tarkoituksenmukaisesti kaikkien sellaisten suunnitelmien ja hankkeiden osalta, joiden oletetaan vaikuttavan alueeseen

merkittävästi, eikä niillä saa olla epäedullista vaikutusta alueen koskemattomuuteen. Jos suunnitelmalla tai hankkeella on mainittuja vaikutuksia, se voidaan hyväksyä vain, jos viranomaiset osoittavat, ettei vaihtoehtoisia ratkaisuja ole ja että suunnitelma tai hanke on toteuttava yleisen edun kannalta pakottavista syistä. Lisäksi heidän täytyy ryhtyä kaikkiin tarpeellisiin korvaaviin toimenpiteisiin varmistaakseen Natura 2000:n johdonmukaisuuden. Koska komissio ei ole saanut mitään tietoa hankkeesta, se ei voi vahvistaa, että kysymyksessä mainittuihin toimenpiteisiin ryhdyttäisiin.

Komissio pyytää Alankomaita toimittamaan tietoja hankkeesta ja erityisesti direktiivin 92/0043/ETY 6 artiklan 3 ja 4 kohdan sisältämien säännösten noudattamisesta sen yhteydessä. Lisäksi komissio vaatii Alankomaiden viranomaisia noudattamaan direktiiviä 79/0409/ETY sekä direktiiviä 92/0043/ETY.

Vaihtoehtoja ruoppausjätteen käsittelemiseksi täytyy arvioida direktiivin 92/0043/ETY 6 artiklan 3 ja 4 kohdan mukaisesti (ks. edellä).

Komissio aloitti rikkomisesta johtuvan menettelyn saadakseen Alankomaat ilmoittamaan alueet, jotka on nimettävä direktiivin 92/0043/ETY mukaisesti. Alankomaat ilmoitti alueet vähän aikaa sitten. Tätä ilmoitusta arvioidaan parhaillaan Atlantin alueen biomaantieteellisissä kokouksissa.

(1) EYVL L 206, 22.7.1992.